Μείωση καταγράφεται στις κλοπές – διαρρήξεις που σημειώθηκαν το 2018, σε σχέση με το 2017, με τις ληστείες να παραμένουν στα ίδια επίπεδα. Την ίδια ώρα ωστόσο αυξήθηκαν οι ανθρωποκτονίες, σύμφωνα με τα στατιστικά στοιχεία και τον απολογισμό της συνολικής δραστηριότητας της Ελληνικής Αστυνομίας για το 2018.

Ειδικότερα, διαπράχθηκαν 1.524 λιγότερες κλοπές – διαρρήξεις σε όλη την χώρα και συγκεκριμένα 74.183 έναντι 75.707 το 2017. Όσον αφορά τις ληστείες, στη γενική κατηγοριοποίηση το 2018 σημειώνεται μικρή διαφοροποίηση, καθώς σε όλη την επικράτεια διαπράχτηκαν 4.357 έναντι 4.271 το 2017.

Αυξημένες οι ανθρωποκτονίες

Σχετικά με τις ανθρωποκτονίες, πέρσι καταγράφηκαν σε όλη την Ελλάδα 94, από τις οποίες οι 20 έγιναν με κίνητρο τις προσωπικές διαφορές, ενώ το 2017 είχαν καταγραφεί 78, από τις οποίες οι 21 είχαν ανάλογο κίνητρο.

Παράλληλα, τον περασμένο χρόνο εξιχνιάστηκαν 51.414 αδικήματα του κοινού και οργανωμένου εγκλήματος, που αφορούν σε όλο το φάσμα της εγκληματικής δραστηριότητας, ενώ συνελήφθησαν συνολικά 173.306 άτομα για αξιόποινες συμπεριφορές.

Από τους συγκεκριμένους συλληφθέντες οι 79.939 ενέχονται σε ανθρωποκτονίες, ληστείες, κλοπές και διαρρήξεις σπιτιών, αυτοκινήτων, καταστημάτων, ναρκωτικά και διάφορα άλλα αδικήματα.

Ταυτόχρονα, εξιχνιάστηκαν πέρσι 51.414 αδικήματα του κοινού και οργανωμένου εγκλήματος, ενώ συνελήφθησαν από την ΕΛΑΣ, σε επίπεδο διεθνούς συνεργασίας της, 204 άτομα, τα οποία καταζητούνταν με ευρωπαϊκά και διεθνή εντάλματα σύλληψης για σοβαρά αδικήματα.

Μείωση στις παραχαράξεις και την αρχαιοκαπηλία

Επίσης, το 2018, αισθητή μείωση εμφανίζουν υποθέσεις παραχάραξης, παράβασης της νομοθεσίας για την πνευματική ιδιοκτησία, κυκλοφορίας παραχαραγμένων, απατών και αρχαιοκαπηλίας. Στον τομέα της Οδικής Ασφάλειας καταγράφηκε μείωση των παθόντων, αλλά και των τροχαίων δυστυχημάτων και ατυχημάτων, σε σχέση με το 2017. Συγκεκριμένα καταγράφηκαν 69 λιγότερα τροχαία (θανατηφόρα, σοβαρά, ελαφρά).

Όσον αφορά την καταπολέμηση των ναρκωτικών, σημειώνεται ότι το 2018, κατασχέθηκαν πάνω από 11 τόνοι κάνναβης και σημαντικές ποσότητες κοκαΐνης, ηρωίνης, δενδρυλλίων κάνναβης και λοιπών ναρκωτικών ουσιών.

Σημειώνεται ακόμη, ότι το 2018, η Ελλάδα διαχειρίστηκε αυξημένο αριθμό μεταναστευτικών και προσφυγικών ροών, με αποτέλεσμα να συλληφθούν από τις Αστυνομικές και τις Λιμενικές Αρχές, συνολικά 93.367 παράτυποι μετανάστες, έναντι 68.112 το 2017. Επιπλέον, συνελήφθησαν 1.653 διακινητές παράτυπων μεταναστών, ενώ το 2017 είχαν συλληφθεί 1.399.

Αναλυτικά τα στατιστικά στοιχεία του 2018 έχουν αναρτηθεί στο site της ΕΛΑΣ (astynomia.gr).